# DATGANIAD YSGRIFENEDIG

# GAN

# LYWODRAETH CYMRU

|  |  |
| --- | --- |
| **TEITL**  | **Diweddariad ar Gynnydd Rhaglen Frechu COVID-19 yn erbyn y Strategaeth** |
| **DYDDIAD**  | **22 Mehefin 2021** |
| **GAN** | **Eluned Morgan, Y Gweinidog Iechyd a Gwasanaethau Cymdeithasol** |

Mae dros 3.7 miliwn dos o’r brechlyn wedi cael eu rhoi yng Nghymru. Rydym yn gwneud cynnydd arbennig tuag at gyrraedd carreg filltir 3 fel y nodir yn ein Strategaeth, ac rydym yn disgwyl y byddwn yn cyrraedd y garreg filltir hon yn gynnar.

Rwy’n falch o gyhoeddi bod 88% o’n hoedolion wedi cael eu dos cyntaf, ac mae 60% wedi cael yr ail ddos, sef y cwrs llawn i’w diogelu yn erbyn COVID-19. Mae hynny’n golygu bod 3 o bob 5 oedolyn bellach wedi’u diogelu’n llawn.

Mae pob bwrdd iechyd yng Nghymru yn annog unrhyw un rhwng 18 a 29 oed sydd heb gael y brechlyn eto, i fynd i gael ei frechu. Os ydych yn credu eich bod wedi colli allan, neu os nad ydych eisoes wedi derbyn cynnig i gael y brechlyn am ba bynnag reswm, gallwch gysylltu drwy’r ffyrdd [hyn](https://llyw.cymru/cael-brechlyn-covid-19-os-ydych-yn-credu-eich-bod-wedi-colli-allan?_ga=2.147838195.593496612.1624351497-1859948027.1620117096). Dyw hi fyth yn rhy hwyr i drefnu apwyntiad.

Yn ogystal â gwneud yn siŵr nad oes neb yn colli allan ar y dos cyntaf, byddwn yn canolbwyntio ar gynnig ail ddos i bawb yng ngrwpiau blaenoriaeth un i naw dros y pedair wythnos nesaf. Mae hynny’n cynnwys pawb dros 50 oed, pob gweithiwr gofal iechyd, gweithwyr gofal cymdeithasol, a grwpiau eraill sy’n agored i niwed gan gynnwys y rheini mewn cartrefi gofal.

Gan ddibynnu ar gyflenwadau, byddwn yn dod ag apwyntiadau i bobl dros 40 oed ymlaen, fel nad oes yn rhaid iddyn nhw aros mwy nag wyth wythnos rhwng eu dos cyntaf a’u hail ddos.

Hoffem barhau i gynnal y cyfraddau uchel, a gweld niferoedd uchel o bobl yn derbyn yr ail ddos hefyd, fel bod pawb yn teimlo’r manteision o gael eu diogelu’n llawn gan y brechlyn. Mae hyn yn hollol hanfodol mewn perthynas ag amrywiolyn Delta. Er mwyn cyflawni hyn, mae angen help pawb arnom i annog pob un i gael y cwrs llawn o ddau ddos. Y brechlyn yw’r ffordd orau o atal salwch difrifol ac atal y feirws rhag lledaenu.

Heddiw, byddaf yn cyhoeddi ein [diweddariad wythnosol](https://llyw.cymru/rhaglen-frechu-covid-19-diweddariadau-wythnosol?_ga=2.84767197.593496612.1624351497-1859948027.1620117096) ar raglen frechu COVID-19. Rwy’n hynod o falch o’n GIG a’r holl wirfoddolwyr ar draws Cymru y mae eu gwaith caled a’u hymroddiad wedi sicrhau bod y cynnydd hwn yn bosibl. Rwy’n ddiolchgar i bob un person sydd wedi cael ei frechu, a helpu i ddiogelu Cymru rhag y coronafeirws.